# Aleksandras Aleksis-Aleksandravičius

### Straipsnis iš Vikipedijos, laisvosios enciklopedijos.

Aleksandras Aleksis-Aleksandravičius

Aleksandras Aleksis-Aleksandravičius (1886 m. spalio 10 d. Pėdiškių k., Krosnos valsč., Alytaus apskr. – 1983 m. spalio 31 d. Waterbury, CT – JAV), vargonininkas, chorvedys, kompozitorius, visuomenės veikėjas.

## [taisyti] Biografija

Aštuonerių metų našlaitis išvyko pas brolį kunigą Vincą Aleksandravičių į Lenkiją – Lomžos priemiestį Piontnicą. Brolis mokėjo griežti smuiku ir skambinti pianinu, todėl ir Aleksandrą mokė muzikos. Mokėsi Lomžos pradžios mokykloje ir gimnazijoje, įstojo į Lomžos dainininkų draugiją „Liutnia", nuo 1906 pradėjo vadovauti šios draugijos lietuvių chorui.

1907 – 1913 Varšuvos muzikos institute studijavo vargonus, mokėsi karo kapelmeisterio meno, vadovavo Varšuvos lietuvių studentų kuopos chorui, kuriame dainavo J. Štarka, J. Bendorius, A. Iešmantą, V. Žadeika ir kiti lietuviai studentai.

1913 atvyko į JAV ir apsigyveno Chicagoje, IL. Čia pradėjo vargonininkauti Dievo Apvaizdos parapijoje ir vadovauti chorui. 1914 suorganizavo Lietuvos Vyčių ketvirtosios kuopos chorą (46 moterys ir 22 vyrai) ir kurį laiką jam sėkmingai vadovavo.

1915 su A. Pocium ir O. Klimavičiūte įsteigė L. van Beethoveno konservatoriją, buvo jos dėstytojas ir profesorius.

1916 – 1917 vargonininkavo Švč. Marijos Apreiškimo parapijoje Brooklyne, NY, 1917 – 1921 Šv. Jurgio parapijoje Detroite, MI, o 1921 – 1924 dirbo Šv. Vincento parapijoje Springfielde, IL. Visose parapijose vadovavo ir chorams.

Nuo 1924 apie tris dešimtmečius vargonininkavo Šv. Juozapo parapijoje Waterbury ir vadovavo Vyčių chorui, kurį lankė apie 70 žmonių, iš jų didelė dalis studentų. Kolektyvas buvo pasiekęs aukštą meninį lygį, surengė per 100 koncertų, dainavo per radiją, pastatė daug operečių S. Šimkaus „Išeivis“, M. Petrausko „Adomas ir Ieva“, J. Žilevičiaus „Lietuvaitė“, A. Aleksio „Į Tėvynę“, A. Pociaus „Vestuvės“, W. R. Herberto „Klaipėdos Julė") ir kitokių muzikinių veikalų, dalyvavo įvairiuose tautiniuose renginiuose, 1939 ir 1964 Pasaulinių parodų New Yorke Lietuvių dienų koncertuose, 1956, 1961, 1966 ir 1971 JAV ir Kanados lietuvių dainų šventėse Chicagoje bei festivaliuose.

Daug religinės muzikos koncertų surengė Šv. Juozapo lietuvių parapijos bažnyčioje, 1966 koncertavo Šiluvos koplyčios atidarymo iškilmėse Washingtone. Choras turėjo tautinių šokių ansamblį ir simfoninį orkestrą, kurie taip pat dalyvaudavo tautiniuose renginiuose. A. Aleksis dar vadovavo Moterų sąjungos chorui ir Šv. Jurgio parapijos vyrų kvartetui bei studentų chorui, su savo kolektyvais koncertavo ir kituose JAV miestuose. 1934 Waterbury pradėjo lietuvių radijo valandėlę ir jai vadovavo iki 1939, buvo įkūręs savo Muzikos studiją ir parengė nemaža muzikantų.

Connecticuto valstijoje suorganizavo tris lietuviškų chorų dainų šventes. 1918 – 1919 ir 1923 – 1924 Lietuvos Vyčių organizacijos pirmininkas ir garbės narys.

Nuo 1916 ALRK Vargonininkų sąjungos ir šios sąjungos provincijos narys. Daug kartų buvo renkamas Centro valdybos pirmininku, įvairių meno komisijų nariu.

Nuo 1936 Vargonininkų sąjungos garbės narys ir garbės pirmininkas.

Buvo dar daugelio lietuvių ir amerikiečių sąjungų bei draugijų narys, 1956 1-osios, 1961 2-osios ir 1966 3-sios JAV ir Kanados lietuvių dainų švenčių dirigentas ir garbės dirigentas, taip pat 1939 Pasaulinės parodos Lietuvių dienos Niujorke dirigentas. 1962 m. birželio 3 d. Vargonininkų sąjungos 50-mečio jubiliejinio koncerto Chicagoje garbės dirigentas, 1964 Švč. Mergelės Marijos šventovės pašventinimo iškilmių vargonininkas.

Veiklus Lietuvių muzikologijos archyvo garbės mecenatas ir žurnalo „Muzikos žinios" rėmėjas bei bendradarbis.

Sukūrė apie 100 originalių dainų, nemaža giesmių ir solo dainų, kūrinių moksleiviams, operetę „Į Tėvynę“, harmonizavo liaudies dainų. Sukūrė himnus Lietuvos Vyčių ir Moterų sąjungoms bei Lietuvių katalikų darbininkų sąjungai. Jo dainos „Berneli mūsų“ ir „Pirmyn į kovą" skambėjo JAV ir Kanados lietuvių dainų šventėse.

Lietuvos vyriausybė, įvertindama didelius A. Aleksio nuopelnus lietuvių muzikinei kultūrai, 1938 apdovanojo Gedimino IV laipsnio ordinu. Jo sūnus Norbertas Aleksis (1917 – 1968) irgi muzikas ir lakūnas, tragiškai žuvo aviacijos katastrofoje.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../a/l/e/Aleksandras_Aleksis-Aleksandravi%C4%8Dius_165d.html"

Kategorijos: Lietuvos chorvedžiai | Lietuvos kompozitoriai | Lietuvos vargonininkai

##### Views

- Straipsnis
- Aptarimas
- Dabartinė versija

##### Paieška